b'\n_START_ARTICLE_\nItalian talous\n_START_SECTION_\nYleist\xc3\xa4\n_START_PARAGRAPH_\nItaliassa on muun muassa \xc3\xb6ljy-, maakaasu-, rautamalmi-, kivihiili-, elohopea-, rikki-, suola- ja marmoriesiintymi\xc3\xa4, mutta kaikkiaan luonnonrikkauksia on vain v\xc3\xa4h\xc3\xa4n. Teollisuuden osuus bruttokansantuotteesta on noin 25\xc2\xa0%, ja se ty\xc3\xb6llist\xc3\xa4\xc3\xa4 noin 30\xc2\xa0% ty\xc3\xb6ik\xc3\xa4isest\xc3\xa4 v\xc3\xa4est\xc3\xb6st\xc3\xa4. Teollisuuskeskukset keskittyv\xc3\xa4t maan pohjoisosaan, mik\xc3\xa4 johtuu hyvist\xc3\xa4 markkinointiyhteyksist\xc3\xa4 Keski- ja L\xc3\xa4nsi-Eurooppaan, alppijokien vesivoimasta ja maataloudesta saatavista raaka-aineista. Italiassa tuotetaan kone- ja konepajateollisuuden perinteisi\xc3\xa4 tuotteita kuten laivoja, moottoriajoneuvoja, konttorikoneita, elektroniikkaa, maatalouskoneita ja rautatiekalustoa. Automerkeist\xc3\xa4 kuuluisimmat ovat torinolainen Fiat ja Ferrari. Lis\xc3\xa4ksi Italiassa on muun muassa ter\xc3\xa4s-, elintarvike-, tupakka-, huonekalu- ja kemianteollisuutta. _NEWLINE_Italia, erityisesti Milano, on tunnettu muodin keskuksena, ja italialaiset asusteet ja keng\xc3\xa4t ovatkin maailmankuuluja. T\xc3\xa4rkeimpi\xc3\xa4 vientituotteita ovat koneet ja moottoriajoneuvot, tekstiilit, keng\xc3\xa4t ja kemianteollisuuden tuotteet sek\xc3\xa4 viinit, oliivi\xc3\xb6ljy, hedelm\xc3\xa4t ja vihannekset. Huomattavimmat kauppasatamat ovat Genova, Augusta, Trieste, Venetsia ja Taranto. Kansainv\xc3\xa4lisi\xc3\xa4 lentoasemia on 25. Italiassa k\xc3\xa4y joka vuosi yli 50 miljoonaa turistia._NEWLINE_Alkutuotannon osuus bruttokansantuotteesta on en\xc3\xa4\xc3\xa4 alle kaksi prosenttia, ja sen piiriss\xc3\xa4 ty\xc3\xb6skentelee noin nelj\xc3\xa4 prosenttia ty\xc3\xb6voimasta. Maanviljely keskittyy Pohjois-Italian alangolle, jossa viljell\xc3\xa4\xc3\xa4n muun muassa vehn\xc3\xa4\xc3\xa4, maissia, sokerijuurikasta ja riisi\xc3\xa4. Alueella tuotetaan my\xc3\xb6s merkitt\xc3\xa4v\xc3\xa4sti rehua ja maitotaloustuotteita. Keski- ja Etel\xc3\xa4-Italiassa kasvatetaan etup\xc3\xa4\xc3\xa4ss\xc3\xa4 lampaita ja vuohia. Italia on maailman toiseksi suurin viiniryp\xc3\xa4leiden tuottaja Ranskan j\xc3\xa4lkeen ja maailman suurin viinin tuottajamaa. Maan etel\xc3\xa4osassa viljell\xc3\xa4\xc3\xa4n sitrushedelmi\xc3\xa4, tomaatteja ja oliiveita. Pohjoisen Friulissa ja Lombardiassa viljell\xc3\xa4\xc3\xa4n silkki\xc3\xa4ispuita, mutta niiden kasvatus on v\xc3\xa4hentynyt keinokuitujen k\xc3\xa4yt\xc3\xb6n yleistyess\xc3\xa4. Rannikolla muun muassa sardiinien, sardellien ja tonnikalan kalastus on t\xc3\xa4rke\xc3\xa4 elinkeino. Kala onkin yksi Italian vientituotteista._NEWLINE_Italiassa on varsin laaja harmaa talous. Sen laajuus ilment\xc3\xa4\xc3\xa4 kotitalouksienkin pime\xc3\xa4sti verotuksen ohi tienaamien tulojen m\xc3\xa4\xc3\xa4r\xc3\xa4\xc3\xa4. Pimeiden tulojen arvo kokonaistuotannon arvosta on Maailmanpankin tutkimuksen mukaan Portugalissa 23\xc2\xa0%, Espanjassa 23\xc2\xa0%, Italiassa 27\xc2\xa0%, Kyproksessa 29\xc2\xa0% ja Kreikassa 30\xc2\xa0%, ja Suomessakin l\xc3\xa4hes 20\xc2\xa0%. Lis\xc3\xa4tekij\xc3\xa4n\xc3\xa4 on korruptio, joka on useiden tutkimusten mukaan harmaan talouden keskeisi\xc3\xa4 syit\xc3\xa4 ja seurauksia. Osa tutkijoista on jopa valmis v\xc3\xa4itt\xc3\xa4m\xc3\xa4\xc3\xa4n, ett\xc3\xa4 juuri korruptio on nykyisen velkakriisin t\xc3\xa4rkein syy. Sieps-tutkimuslaitoksen mukaan korruptio rehottaa euromaista pahiten Italiassa ja v\xc3\xa4hiten Suomessa. Laitos perustaa p\xc3\xa4\xc3\xa4telm\xc3\xa4ns\xc3\xa4 muun muassa Maailmanpankin tutkimuksiin._NEWLINE_Vuonna 2014 alottanut Matteo Renzin hallitus aloitti kymmenien miljardien hintaisen talouden elvytysohjelman, jonka avulla talouteen aiotaan saada vauhtia. Renzi kutsui talouskuria ajavaa EU:n vakaus- ja kasvusopimusta tyhmyyssopimukseksi._NEWLINE_Ennen siirtymist\xc3\xa4 Euroopan yhteiseen valuuttaan, euroon, Italian rahayksikk\xc3\xb6 oli Italian liira (ITL, \xe2\x82\xa4 ). 1\xc2\xa0000 liiraa oli Suomen vanhoissa rahoissa eli markoissa noin kolme markkaa, euroissa taas 0,5 \xe2\x82\xac.\n_START_SECTION_\nTeknologiateollisuus\n_START_PARAGRAPH_\nItalian teollisuus on painottunut pohjois- ja luoteisosiin. Italia on maailman suurimpia s\xc3\xa4hk\xc3\xb6energian tuottajia. Italia joutuu ostamaan muilta mailta raaka\xc3\xb6ljy\xc3\xa4, moottoriajoneuvoja, tekstiilej\xc3\xa4, koneita ja metalleja. Italia on yksi Euroopan huomattavista teollisuusmaista. Koska Italiassa on niukasti teollisuuden raaka-aineita omasta takaa, se on kehitt\xc3\xa4nyt sellaisia teollisuudenaloja, joilla tarvitaan vain v\xc3\xa4h\xc3\xa4n raaka-aineita ja joilla voidaan nostaa laatua, esimerkiksi muotoilun osuutta korostamalla. T\xc3\xa4llaisia tuotteita ovat vaatteet, keng\xc3\xa4t, huonekalut ja tietokoneet. Teollisuudesta toimeentulonsa saa 30\xc2\xa0% italialaisista. Italia tuottaa runsaasti hienoa marmoria. Suurin osa siit\xc3\xa4 k\xc3\xa4ytet\xc3\xa4\xc3\xa4n rakennuksiin. Kuuluisa taiteilija Michelangelo veisti teoksensa aikoinaan Carraran marmoriin.\n_START_SECTION_\nAutoteollisuus\n_START_PARAGRAPH_\nMaan suurin teollisuuskaupunki on Milano, joka on maan rahamaailman keskus ja on t\xc3\xa4rke\xc3\xa4 liikenteen solmukohta. Siell\xc3\xa4 on osa maan autoteollisuudesta, mutta varsinainen autokaupunki on Torino. Sen suurimmista tehtaista l\xc3\xa4hes kaikki kuuluvat FCA:lle, joka valmistaa Italiassa Fiat-, Alfa Romeo- ja Lancia-merkkisi\xc3\xa4 mallejaan. Italialaiset urheilu- ja luksusautot, kuten Ferrari ja Maserati ovat tulleet kuuluisiksi, ja varakkaiden suosimiksi, ulkomaillakin. Italialainen autoteollisuus on merkitt\xc3\xa4v\xc3\xa4 osa valtiontaloutta, ja henkil\xc3\xb6autoja vied\xc3\xa4\xc3\xa4n runsaasti my\xc3\xb6s muualle. Italialaiset muotoilutoimistot kuten Pininfarina sek\xc3\xa4 Bertone ovat suunnitelleet koreja my\xc3\xb6s vierasmaisille merkeille.\n_START_SECTION_\nMuotiteollisuus\n_START_PARAGRAPH_\nMuoti-, erityisesti kenk\xc3\xa4- ja vaateteollisuus, on merkitt\xc3\xa4v\xc3\xa4\xc3\xa4 Italiassa. Italiasta on kotoisin sellaisia br\xc3\xa4ndej\xc3\xa4 kuin Dolce & Gabbana ja Giorgio Armani.\n_START_SECTION_\nMaatalous\n_START_PARAGRAPH_\nItalian maatalouteen vaikuttaa suuresti alueen sijainti V\xc3\xa4limerell\xc3\xa4, jossa v\xc3\xa4limerenilmasto mahdollistaa mm. l\xc3\xa4hes koko maassa menestyvien oliivien ja viiniryp\xc3\xa4leiden viljelyn. Pojoki on Italian maataloudelle korvaamaton, koska sen laakso on hedelm\xc3\xa4llinen ja tasangon keskiosaa voidaan keinokastella. Italian toiseksi parasta maatalouteen sopivaa aluetta ovat jokilaaksot, etenkin Arnon ja Tiberin varsilla. Suuri osa Italian maa-alasta on maatalouden k\xc3\xa4yt\xc3\xb6ss\xc3\xa4 ja 1,4 miljoonaa ihmist\xc3\xa4 eli yhdeks\xc3\xa4n prosentia ty\xc3\xb6voimasta ty\xc3\xb6skentelee maatalouden parissa._NEWLINE_Pohjois-Italian maaper\xc3\xa4 on hedelm\xc3\xa4llist\xc3\xa4 lietemaata, jonka vuoksi siell\xc3\xa4 harjoitettu maatalous on tehokasta ja maatilat suuria. Italian keskiosa on karua vuoristoa, jota ymp\xc3\xa4r\xc3\xb6iv\xc3\xa4t rannikon viljavat alangot ja tasangot. Etel\xc3\xa4-Italian maaper\xc3\xa4 on karua ja v\xc3\xa4h\xc3\xa4ravinteista. Maataloutta haittaavat siell\xc3\xa4 kes\xc3\xa4n kuivuus ja kasteluveden v\xc3\xa4hyys; maatilat ovat my\xc3\xb6s pieni\xc3\xa4 eik\xc3\xa4 lannoitteisiin ja koneisiin ole varaa, mink\xc3\xa4 takia sadot j\xc3\xa4\xc3\xa4v\xc3\xa4t pieniksi. Etel\xc3\xa4-Italiassa maisemaa hallitsevat karut lammaslaitumet, sek\xc3\xa4 oliivi-, viini-, sek\xc3\xa4 hedelm\xc3\xa4tarhat. Aivan pohjoisosassa ei ole Alppien takia paljon maataloutta. Kahdesta Italian suuresta saaresta, Sisiliassa on paremmat mahdollisuudet maatalouteen kuin Sardiniassa, vaikka kumpikaan saarista ei ole maatalouden harjoittamiseen ihanteellisia._NEWLINE_Italian maatalous muistuttaa hyvin paljon L\xc3\xa4nsi-Euroopan maataloutta ja se on jo pitk\xc3\xa4\xc3\xa4n ollut kehittynytt\xc3\xa4. Ranskan j\xc3\xa4lkeen Italia on maailman toiseksi suurin viinintuottaja ja samoin toiseksi suurin vehn\xc3\xa4n tuottaja. Pojoen laaksossa viljell\xc3\xa4\xc3\xa4n vehn\xc3\xa4\xc3\xa4, maissia ja sokerijuurikasta. My\xc3\xb6s riisi\xc3\xa4 kasvatetaan, koska tasaisia viljelymaita sek\xc3\xa4 l\xc3\xa4mp\xc3\xb6\xc3\xa4 ja kosteutta on riitt\xc3\xa4v\xc3\xa4sti. Italiassa suurimmat viljasadot saadaan Pojoen tasangolta, jossa viljell\xc3\xa4\xc3\xa4n my\xc3\xb6s paljon viiniryp\xc3\xa4leit\xc3\xa4. Noin joka toisella italialaisella maatilalla on viinik\xc3\xb6ynn\xc3\xb6ksi\xc3\xa4. Viljaa Italiaan joudutaan ostamaan muualta, koska muita viljoja kuin vehn\xc3\xa4\xc3\xa4 ei kasvateta tarpeeksi. Vihanneksia ja hedelmi\xc3\xa4 riitt\xc3\xa4\xc3\xa4 kuitenkin vientiin. Italia on maailman johtavia latva-artisokkien ja oliivien tuottajia. Muita merkitt\xc3\xa4vi\xc3\xa4 tuotteita ovat: tomaatti, peruna, sokerijuurikas, tupakka, mantelit ja p\xc3\xa4hkin\xc3\xa4t, sek\xc3\xa4 sitrushedelm\xc3\xa4t, jotka menestyv\xc3\xa4t hyvin maan etel\xc3\xa4osassa.\n_START_SECTION_\nUlkomaankauppa\n_START_PARAGRAPH_\nItalia tuottaa vientiin muun muassa vaatteita, jalkineita, koneita, moottoriajoneuvoja, tekstiilej\xc3\xa4, kemikaaleja, tupakkaa, hedelmi\xc3\xa4 ja vihanneksia. T\xc3\xa4rkeimm\xc3\xa4t kauppakumppanit ovat Saksa, Ranska, USA, Iso-Britannia ja Alankomaat. Italiaan tuodaan tavaraa varsinkin Saksasta ja Ranskasta. Laivanrakennus on t\xc3\xa4rke\xc3\xa4 teollisuuden haara, ja laivoja rakennetaan useisiin eri maihin.'